LV Eiropas Savienības Oficiālais Vēstnesis C 328/38

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 328/12)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

Vienots dokuments

REGULA (EK) NR. 510/2006

“CIAUSCOLO”

EK Nr. IT-PGI-005-0557-11.10.2006.

AĢIN ( X ) ACVN ( )

1. Nosaukums

“Ciauscolo”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti

3.2. Produkta apraksts, uz kuru attiecas 1. punktā norādītais nosaukums

“Ciauscolo” ir cūkgaļas produkts, kura sastāvā ir maisījums no šādām cūkas liemeņa daļām (dilstošā secībā): krūtiņa — līdz 70 %; pleca daļa — līdz 40 %; šķiņķa un muguras gabala atgriezumi — līdz 30 %. “Ciauscolo” galvenā īpašība ir ziežamība, t.i., to var viegli uzziest uz maizes.

AĢIN “Ciauscolo” laiž tirdzniecībā cilindriskā formā; produkts pēc konsistences ir mīksts, tā masa ir no 400 līdz 2500 g; cilindra diametrs ir no 4,5 līdz 10 cm un garums — no 15 līdz 45 cm.

Griezumā šķēle ir iesārta, vienveidīga un viendabīga, bez sasmakuma. Tai ir smalka, aromātiska, izteikta un pikanta smarža, kas atgādina garšvielas (maisījumam ir pievienots sāls, maltie melnie pipari, vīns un sastampāts ķiploks), un garša ir patīkama un smalka, tā nekad nav skāba.

AĢIN “Ciauscolo” ir šādas ķīmiskās īpašības.

pH: lielāks par vai vienāds ar 4,8.

Proteīns: vismaz 15,00 %.

Tauki: no 32 % līdz 42 %.

Ūdens/proteīnu attiecība: ne lielāka par 3,10.

Tauku/proteīnu attiecība: ne lielāka par 2,80.

Saskaņā ar mikrobioloģiskajām prasībām aerobajām mezofilajām baktērijām, acidofilajām pienskābes baktērijām un pienskābes baktērijām, kas attīstās nogatavināšanas laikā, jābūt vairāk nekā 1'10 koloniju veidojošām vienībām gramā.

3.3. Izejvielas (tikai pārstrādātiem produktiem)

Var izmantot: tradicionālo Itālijas Large White un Landrace šķirņu cūkas, kas atbilst Itālijas Valsts ciltsgrāmatā reģistrētajiem uzlabojumiem, vai šo šķirņu kuiļu pēcnācējus; cūkas, kas ir saskaņā ar Itālijas Ciltsgrāmatu uzlabotās šķirnes “Duroc Italiana” kuiļu pēcnācējas; cūkas, kas ir citu šķirņu kuiļu vai hibrīdu kuiļu pēcnācējas, ja tās iegūtas tādas selekcijas vai krustošanas ceļā, kuru mērķi nav nesaderīgi ar Itālijas Ciltsgrāmatas mērķiem attiecībā uz liela dzīvsvara cūku iegūšanu.

Nekādā ziņā nav izmantojami šādi dzīvnieki: cūkas, kurām piemīt īpašības, kas pretējas iepriekšminētajām, it sevišķi cūkas, kurām ir gēns, kas nosaka jutīgumu pret cūku stresa sindromu (CSS); ģenētiskie tipi un dzīvnieki, ko neuzskata par atbilstošiem šai specifikācijai; tīršķirnes dzīvnieki, kuri pieder pie šādām šķirnēm: Beļģijas Landrace, Hampshire, Pietrain, Duroc un Spotted Poland.

Cūkas nosūta kaušanai ne agrāk kā pēc deviņu mēnešu vecuma sasniegšanas un ne vēlāk kā 15 mēnešus pēc dzimšanas.

To veselības stāvoklim jābūt izcilam. Nokaušanai nesūta kuiļus un sivēnmātes. Turklāt nedrīkst izmantot liemeņus, kas nav labi atasiņoti vai kam ir skaidri saskatāmas miopātijas (PSE un DFD) pazīmes vai sācis attīstīties iekaisuma process, vai redzamas savainojumu pazīmes.

Nokaušanai nosūtīto cūku vidējam svaram (dzīvsvaram) jābūt 170 kg, taču nekādā ziņā cūkas svars nedrīkst būt mazāks par 145 kg vai pārsniegt 200 kg.

Pēc nokaušanas iegūtajiem liemeņiem jāatbilst smago liemeņu grupai saskaņā ar klasifikāciju, kas paredzēta Regulā (EEK) Nr. 3220/84, Komisijas 2001. gada 8. jūnija Lēmumā 2001/468/EK un Ministrijas 2002. gada 11. jūlija dekrētā, un gaļas satura vērtējuma oficiālās sistēmas rādītāju vidējām vērtībām.

3.4. Dzīvnieku barība (tikai dzīvnieku izcelsmes produktiem)

Audzēšanas metodes, atļautā barība, tās daudzums un izmantošanas noteikumi ir izstrādāti tā, lai iegūtu cūkas ar lielu dzīvsvaru — mērķis, kas jāsasniedz, pakāpeniski palielinot ikdienas barības devas un ēdināšanā ievērojot spēkā esošos vispārīgos noteikumus.

Ēdināšana, lēnām un pakāpeniski palielinot ikdienas barības devas, apvienojumā ar audzēšanas metodēm veicina liela svara cūku iegūšanu.

Izmantotajai barībai jāatbilst tirdzniecības standartiem.

Barībai drīkst pievienot minerālvielu un vitamīnu piedevas, nepārsniedzot spēkā esošajos vispārīgajos tiesību aktos noteiktos daudzumus.

3.5. Īpaši ražošanas posmi, kas jāveic noteiktajā ģeogrāfiskajā apgabalā

AĢIN “CIAUSCOLO” ražošanas un nogatavināšanas darbībām jānotiek tikai tajā ražošanas ģeogrāfiskajā apgabalā, kas minēts 4. punktā.

3.6. Īpaši noteikumi griešanai, rīvēšanai, iepakošanai u.c.

AĢIN “Ciauscolo” jāiepilda cūku vai liellopu dabīgajās zarnās. Abi desas gali jāaizsien ar kaņepju auklu. AĢIN “CIAUSCOLO” var laist tirdzniecībā vai nu neiesaiņotu, vai arī vakuumiesaiņojumā vai modificētā atmosfērā, veselu vai sagrieztu šķēlēs.

3.7. Īpaši noteikumi marķēšanai

Nosaukums “CIAUSCOLO”, aiz kura minēta “aizsargāta ģeogrāfiskās izcelsmes norāde”, uz etiķetes jānorāda ar skaidriem un neizdzēšamiem burtiem, kuri krasi atšķiras no jebkura cita uzraksta uz etiķetes, un tūlīt aiz tā jānorāda saīsinājums “AĢIN”, kam jābūt iztulkotam tās valsts valodā, kurā produktu tirgo, un/vai Kopienas logotips. Ir atļauts izmantot norādes, kurās ir atsauce uz nosaukumiem, tirdzniecības nosaukumiem vai privātiem logotipiem, ja vien tie nav ar cildinošu nozīmi vai tādi, kas var maldināt pircēju un/vai patērētāju. Ir atļauts arī norādīt to cūku audzēšanas saimniecību nosaukumus vai tirdzniecības nosaukumus, kurās audzēti dzīvnieki šā produkta ražošanai, ja vien izejvielas ir pilnībā iegūtas no minētajiem dzīvniekiem. Ir aizliegts pievienot jebkuru citu apzīmējumu, kas nav skaidri paredzēts šajā punktā. Vārdam “CIAUSCOLO” jābūt rakstītam itāļu valodā.

4. Precīza ģeogrāfiskā apgabala definīcija

Produkta “CIAUSCOLO” AĢIN ražošanas apgabals ietver vairāku pašvaldību teritorijas Ankonas [Ancona], Mačeratas [Macerata] un Askoli Pičēno [Ascoli Piceno] provincē. Tāds norobežojums raksturo “ciauscolo” tradicionālo raksturu un izplatību zemnieku ģimenēs. Turklāt nozīme ir arī norobežotās teritorijas klimata īpatnībām — klimats pārsvarā ir kontinentāls, jo īpaši augstkalnu teritorijās, kas pieder pie attiecīgo trīs provinču pašvaldībām.

5. Saikne ar ģeogrāfisko apgabalu

5.1. Ģeogrāfiskā apgabala specifika

Apgabala pareizai delimitācijai, ietverot noteiktu Ankonas, Mačeratas un Askoli Pičēno provinces pašvaldību teritorijas, ņemts vērā produkta “Ciauscolo” tradicionālais raksturs un tā popularitāte zemnieku ģimenēs. Zemnieki, kas pastāvīgi dzīvoja saimniecībā, audzēja cūkas ģimenes un saimniecības vajadzībām. Tā kā iegūto gaļu bieži vien izlietoja divu ģimeņu pašpatēriņa vajadzībām, vienīgo cūku sadalīja divos pusliemeņos: viens palika zemniekam pašam, bet otru atdeva zemes īpašniekam. “Ciauscolo” bija apstrādes blakusprodukts, kas palika pāri pēc vērtīgo gabalu nogriešanas. Līdz pat divdesmitā gadsimta piecdesmitajiem gadiem šā apgabala kopēja iezīme bija “pusgrauda” saimniecības (4–5 hektāri), kas aizvien samazinājās, jo darbaspēka pārpalikums lauksaimniecībā veicināja zemes īpašuma sadrumstalošanos; tāpēc saimniecība nodarbojās ar vienīgās cūkas audzēšanu, jo tā ir apvienojama ar liellopu audzēšanu, graudaugu audzēšanu un nodrošina vajadzīgos pārtikas produktus. Līdztekus apsvērumiem, kas saistīti ar lauksaimniecisko ražošanu un vēsturiskajiem atsauces datiem par kalnu apgabala saimniecisko dzīvi, jāņem vērā arī attiecīgās teritorijas klimata īpatnības — klimats ir pārsvarā kontinentāls, jo īpaši apgabala augstkalnu teritorijās. Patiešām, aukstās ziemas, ko nosaka Sibillīnu kalnu [Monti Sibillini] tuvums, pozitīvi ietekmē nogatavināšanu un līdz ar to arī produkta kvalitātes saglabājamību.

5.2. Produkta specifika

Pieteikumu par produkta “Ciauscolo” atzīšanu par AĢIN pamato tā reputācija un popularitāte. “Ciauscolo” labā ziežamība patiešām dara to plaši pazīstamu un krasi atšķirīgu no citām desām. Atšķirībā no pārējiem desas izstrādājumiem “Ciauscolo” nevis griež šķēlēs, bet “uzziež” uz maizes vai tamlīdzīgiem produktiem, un šāda augstu vērtēta īpašība ir cieši saistīta ar gaļas maisījuma īpašo sastāvu, kurā ir ievērojams daudzums tauku, ar smalko malumu un īpašajām ražošanas metodēm. Cita īpašība, kas produktu “Ciauscolo” patērētājiem dara viegli atšķiramu, ir mīkstā konsistence, kas viegli nosakāma pēc taustes.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām produkta īpašībām (AĢIN)

Gadu gaitā pārbaudītie apstrādes, konservēšanas un nogatavināšanas paņēmieni un metodes, ko izmanto, lai iegūtu desas izstrādājumu “Ciauscolo”, cieši saistītas ar Pičēno teritorijas zemnieku un lauku iedzīvotāju tradīcijām. Cūkas kaušana un pārstrāde mājas apstākļos allaž ir bijis kopības brīdis starp ģimenēm un kaimiņiem, kā arī iemesls, lai zemnieks varētu veikt gan maksājumu zemes īpašniekam (“saimniekam”) natūrā, gan arī produktu apmaiņu. Cūkas kaušana mājas apstākļos un turpmākā gaļas pārstrāde vienmēr ir bijis tradicionāls ziemas sezonas pasākums, kam bijusi arī sociāla nozīme, jo tautas kultūra un folklora atspoguļo ar to saistītos paradumus un tradīcijas, tādējādi saglabājot tās. Saskaņā ar etimoloģisko definīciju nosaukums “ciaùscolo, ciavuscolo” esot cēlies no “ciabusculum”, kas nozīmē neliels uzkožamais, kuru saskaņā ar zemnieku tradicionālo dzīvesritmu ēd nelielās devās uzkodu reizēs starp brokastīm un pusdienām un starp pusdienām un vakariņām.

Dažādi dokumenti sniedz pierādījumus par nosaukuma “Ciauscolo” tradicionālu izmantojumu un liecina par to, ka minētajā apgabalā “Ciauscolo” pazīstams jau vairākus gadsimtus. Kā piemērs minams fragments no “Prezzi dei generi” [“Pārtikas preču cenas”] 1851. gada oktobra izdevuma, kas atrodas Kamerīno [Camerino] pašvaldības notariālajā arhīvā, kur līdztekus citiem produktiem (labība, teļa gaļa, cūkgaļa, šķiņķis, desa, sardeles, žāvēta menca) uzskaitīts arī “Ciauscolo” ar attiecīgo cenu. Jāatzīmē, ka dokumentā ietverts tieši tas nosaukums, kuru lūdz atzīt par AĢIN.

Mūsdienās par produkta popularitāti liecina arī tas, ka šis nosaukums un tā precīza definīcija ir iekļauti “Dizionario Zingarelli della lingua italiana” (Zingarelli sagatavotā itāļu valodas vārdnīca). Minētās vārdnīcas definējumā “ciauscolo” ir “ļoti mīksta desa, kas izgatavota no augstvērtīgiem cūku taukiem un ļoti smalki samaltas gaļas, garšas uzlabošanai pievienots ķiploks un garšvielas; desa ir viegli kūpināta, tā raksturīga Markes (Marche) reģionam”, un saskaņā ar vārdnīcu nosaukums šādā nozīmē pirmoreiz lietots 1939. gadā.

Visbeidzot, “Ciauscolo” popularitāti pierāda arī tas, ka nosaukums jau no 2000. gada ir ietverts valsts tradicionālo lauksaimniecības pārtikas produktu sarakstā (Gazzetta Ufficiale [“Itālijas Republikas oficiālais vēstnesis”] kārtējais pielikums, vispārīgā sērija Nr. 194, 2000. gada 21. augusts). Sarakstā uzskaitīti valsts teritorijā ražotie produkti. Uzskaitījumu veic, lai, mainoties paaudzēm, neizzustu ar senām tradīcijām saistīti izstrādājumi. Nosaukuma “Ciauscolo” iekļaušana Markes reģiona sarakstā ir nepārprotama liecība par šā produkta popularitāti, ņemot vērā to, ka, lai produktu iekļautu minētajā sarakstā, jāpierāda, ka to ražo jau vismaz divdesmit piecus gadus.

6. Atsauce uz specifikācijas publikāciju

Valdība ir uzsākusi valsts iebildumu procedūru, aizsargātā cilmes vietas nosaukuma “Ciauscolo” atzīšanas pieteikumu 2006. gada 17. martā publicējot Gazzetta Ufficiale della Repubblica Italiana [Itālijas Republikas oficiālais vēstnesis] 64. numurā.

Ražošanas specifikācijas konsolidētais teksts ir pieejams šādā tīmekļa vietnē:

site:www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai

— tieši atverot ministrijas tīmekļa vietnes mājas lapu (www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē), un visbeidzot uz “Disciplinari di Produzione all'esame dell'UE (Reg CE 510/2006)”.

(1) OV L 93, 31.3.2006., 12. lpp.